b'\n_START_ARTICLE_\n\xc5\xa0ahruh Mirza\n_START_SECTION_\n\xc5\xbdivljenje\n_START_PARAGRAPH_\nMirza je bil \xc4\x8detrti in najmlaj\xc5\xa1i sin emirja Timur Lenka in njegove prile\xc5\xbenice Togaj Turkan Age. Po Timurjevi smrti leta 1405 so se med njegovimi dedi\xc4\x8di, nekaterimi plemenskimi poglavarji in vojskovodji za\xc4\x8deli boji za prevlado v cesarstvu. Turkmeni so leta 1410 osvojili Bagdad in opusto\xc5\xa1ili zahodni del cesarstva, oblast v Perziji in Transoksaniji pa je bila od leta 1409 trdno v \xc5\xa0ahruhovih rokah. Njegovo cesarstvo je nadziralo glavne trgovske poti med Vzhodom in Zahodom, vklju\xc4\x8dno z legendarno svilno cesto, in neizmerno obogatelo._NEWLINE_Uni\xc4\x8denje glavnih perzijskih mest je povzro\xc4\x8dilo selitev kulturnega sredi\xc5\xa1\xc4\x8da cesarstva v Samarkand v sedanjem Uzbekistanu in Herat v sedanjem Afganistanu. \xc5\xa0ahruh za svojo prestolnico ni izbral Samarkanda, ampak Herat. Herat je postal politi\xc4\x8dno sredi\xc5\xa1\xc4\x8de Timuridskega cesarstva in rezidenca njegovih najpomembnej\xc5\xa1ih naslednikov, \xc4\x8deprav je imel tudi Samarkand koristi od bogastva in privilegijev \xc5\xa0ahruhovega dvora, ki je bil velik pokrovitelj umetnosti in znanosti.\n_START_SECTION_\nKultura\n_START_PARAGRAPH_\n\xc5\xa0ahruhova \xc5\xbeena Gohar\xc5\xa1ad je financirala gradnjo izjemnih mo\xc5\xa1ej in medres v Ma\xc5\xa1adu in Heratu. Gohar\xc5\xa1adina mo\xc5\xa1eja v Ma\xc5\xa1adu je bila dokon\xc4\x8dana leta 1418. Me\xc5\xa1ano etni\xc4\x8dno poreklo Timuridske dinastije je privedlo do druga\xc4\x8dnih pogledov na kulturo, ki je postala kombinacija perzijske civilizacije in umetnosti in sposojenk iz Kitajske. Knji\xc5\xbena dela so se pisala v perzijskem, \xc4\x8dagatajskem in arabskem jeziku._NEWLINE_\xc5\xa0ahruh je perzijskemu zgodovinarju Hafiziju Abru naro\xc4\x8dil pisanje \xc5\xa1tevilnih zgodovinskih in geografskih del. Mednje spada T\xc4\x81ri\xe1\xb8\xb5-e \xc5\xa0\xc4\x81hro\xe1\xb8\xb5(i), zgodovina \xc5\xa0ahruhovega vladanja od leta 816 po hid\xc5\xberi (1413-1414 n. \xc5\xa1t.). Avtor jo je kasneje vklju\xc4\x8dil v ob\xc5\xa1irnej\xc5\xa1o zgodovinsko zbirko Majmu\xca\xbfa-ye \xe1\xb8\xa4\xc4\x81fe\xe1\xba\x93-e Abru (Zgodovina sveta) in Majma\xca\xbf al-taw\xc4\x81ri\xe1\xb8\xb5 [al-sol\xe1\xb9\xad\xc4\x81ni(ya)] (zvezek Zobdat al-taw\xc4\x81ri\xe1\xb8\xb5-e B\xc4\x81yson\xe1\xb8\xa1ori).\n_START_SECTION_\nZunanja politika\n_START_PARAGRAPH_\nMed \xc5\xa0ahruhovo vladavino so se odnosi med timuridsko dr\xc5\xbeavo in kitajsko dinastijo Ming, v kateri so vladali cesar Jongle in njegovi nasledniki, normalizirali. Med vladavino Timurja in prvega min\xc5\xa1kega cesarja Hongvuja so bili odnosi zelo napeti. Vojno med njima je prepre\xc4\x8dila Timurjeva smrt. Kitajske delegacije, ki jih je vodil \xc4\x8cen \xc4\x8ceng, so v letih 1414-1420 ve\xc4\x8dkrat obiskale Samarkand in Herat. Leta 1419-1422 je bila na Kitajskem velika \xc5\xa0ahruhova delegacija pod vodstvom Gijat Al Din Naka\xc5\xa1a, ki je dogodke podrobno zapisoval v svoj dnevnik.\n_START_SECTION_\nRekonstrukcija obraza\n_START_PARAGRAPH_\nSovjetski antropolog Mihail Mihajlovi\xc4\x8d Gerasimov je rekonstruiral obraze Timur Lenka, njegovega sina \xc5\xa0ahruha in vnuka Ulug Bega. Medtem ko je imel Timurjev obraz zna\xc4\x8dilne vzhodnoazijske poteze, je imel Ulug Begov, ki je bil sin tad\xc5\xbei\xc5\xa1ke matere, bolj evropske. Na Ulug Begovem obrazu so prevladovale mongolske zna\xc4\x8dilnosti brez vidnih evropskih potez.'